采選示王聖美葛子明
作者：王令
朝代：宋

paragraphs: 酒盞厭連行，衆客喧已醉。
忽得簿上籍，共出名外仕。
孤昂忽雄軒，泯默亦馴致。
追爭相後先，得失自愚智。
隨時有能稱，逐釁得呵訾。
有非人力爲，竟亦天幸值。
或果以禍覆，亦有終自遂。
卒無及物效，徒自髙人氣。
回罇變新局，忽若已異世。
嗟人久已迷，髙爵樂自嗜。
誰爲衎衎飽，竟是孜孜利。
矜驕决雄奢，摧折嘆淹滯。
昏昏忘所大，擾擾爭其細。
安知茫昧間，身非天所戲。
是非未暇辨，歡戚先已至。
退之昔裁詩，頗以豪横恃。
暮年志氣得，金玉多自慰。
買居紀堂榮，顧影樂簪佩。
喜將閭巷好，持與妻子議。
彼哉何足道，進退於焉繫。
安知九列榮，顧是德所累。
寜論聖人爲，適莫固以義。
有時曲肱樂，不以易富貴。
吾曹頗勉修，兹道久自詣。
何必問浮雲，斯理固可視。